Oorsaak van Knysna-brande bekendFoto: Reint Dykema Die oorsaak van die verwoestende brande in Knysna en Plettenbergbaai in Junie, wat honderde eiendomme verwoes, en sewe lewens geëis en duisende hektaar grond afgebrand het, is Maandag bekend gemaak. Die brand is as gevolg van menslike aktiwiteit en is aangevuur deur sterk winde en droogte, bergwinde, topografie en plantegroei, aldus die bevindings van die amptelike forensiese ondersoek oor die oorsaak van die brande. Clinton Manual, hoof van Knysna-brandweer wat die ondersoek gelei het, het Maandag by die stadsraad ŉ verslag vrygestel oor sy bevindings. Manual, wat al die afgelope 25 jaar betrokke was by ŉ aantal soortgelyke hoëprofielondersoeke, het gesê sy ondersoek is gebaseer op wetenskap en hy het duidelike bewyse gevind dat albei brande, wat in Elandskraal buite Knysna en Kruisfontein buite Plettenbergbaai op 7 Junie vanjaar begin het, die gevolg was van mensgemaakte vure. Manual het gesê daar is duidelike bewyse dat die Knysna-brand begin het ná mense vuur gemaak het. Die bewyse sluit dennebolle in, wat waarskynlik gebruik is as aanstekers en planke wat op mekaar gestapel is. “Die rede waarom ons sê die dennebolle is as aanstekers gebruik, is dat daar geen dennebome in die omgewing is wat ons as die oorsprong geïdentifiseer het nie,” het Manual bygevoeg. Hy het gesê daar was ŉ toegangspad na die oorsprong en ander aanduidings dat mense in die gebied was, insluitend gebreekte erdeware, spykers en ander items. Volgens Manual het die gebied, wat vermoedelik die oorsprong was, ook kenmerke van ŉ tipiese veldbrand, insluitend ŉ V-vormige brandmerk. Dit stem ooreen met die windpatrone op daardie dag, indien mens kyk na die verskillende rigtings waarheen die brand versprei het. Sewe mense is dood, 700 huise en ander strukture is verwoes en tussen 10 000 ha en 15 000 ha is afgebrand. Ongeveer 5 000 persone is ontruim. Manual het gesê die brand wat in Kruisfontein begin het, en tot die verwoesting in Plettenbergbaai gelei het, was waarskynlik ook as gevolg van menslike aktiwiteit, aangesien hulle bewyse gevind het van ŉ hawelose persoon wat in die gebied gebly het. Die Elandskraal-brand het egter op privaat eiendom begin en Manual het gesê dié verslag sal aan die plaaslike polisie oorhandig word wat verder sal ondersoek instel. Kam Chetty, munisipale bestuurder van Knysna wat ook deel was van die perskonferensie, het gesê die geraamde geldwaarde aan persoonlike verliese, wat eiendom betref, beloop ongeveer R5 miljard. Die infrastruktuur-skade beloop byna R500 miljoen.